


2
		
	Poslovni broj: Pp-2691/2026-3

[bookmark: _GoBack]	        [image: ]									
       REPUBLIKA HRVATSKA                                     
Općinski prekršajni sud u Zagrebu
    Zagreb, Avenija Dubrovnik 8
	Poslovni broj: Pp-2691/2026-3

U I M E R E P U B L I K E H R V A T S K E
P R E S U D A

	Općinski prekršajni sud u Zagrebu, po sutkinji Katarini Jurišić, uz sudjelovanje zapisničarke Ivane Kraljić Ožbolt, u prekršajnom predmetu protiv okrivljenika Juraja Smirnjaka zbog prekršaja iz članka 139. Odluke o komunalnom redu („Službeni glasnik Grada Zagrebaˮ, broj 15/2023. i 42/2023.), povodom prigovora okrivljenika na obavezni prekršajni nalog Grada Zagreba, Gradskog ureda za obnovu, izgradnju, prostorno uređenje, graditeljstvo i komunalne poslove oznake KLASA: 363-04/24-11/2298, URBROJ: 251-10-72-9/002-25-3 od 27. listopada 2025., temeljem članka 161. stavak 6. u svezi članka 244. stavak 1. i članka 196. stavka 1. točke 1. Prekršajnog zakona („Narodne novine“, broj 107/2007., 39/2013., 157/2013., 110/2015., 70/2017., 118/2018. i 114/2022.), 26. veljače 2026.,

p r e s u d i o   j e

I	Povodom prigovora okrivljenika Juraja Smirnjaka po službenoj dužnosti preinačuje se obavezni prekršajni nalog Grada Zagreba, Gradskog ureda za obnovu, izgradnju, prostorno uređenje, graditeljstvo i komunalne poslove, oznake KLASA: 363-04/24-11/2298, URBROJ: 251-10-72-9/002-25-3 od 27. listopada 2025., tako da se okrivljenik Juraj Smirnjak, s ostalim podacima kao u obaveznom prekršajnom nalogu, oslobađa od optužbe da „je 6. rujna 2024. u 19,23 sati u Zagrebu, u Zrnetićevoj ulici kod kućnog broja 7, uvidom u službene kamere koje su u vlasništvu Grada Zagreba vidljivo da je iz vozila marke Seat Ibiza, registracijskih oznaka ZG 6030-EK, na površinu javne namjene nepropisno odbačen otpad“, čime bi počinio djelo prekršaja iz članka 139. Odluke o komunalnom redu („Službeni glasnik Grada Zagrebaˮ, broj 15/2023. i 42/2023.), kažnjivo po članku 164. stavak 4. iste Odluke.

II	Uslijed odluke iz točke I izreke ove presude prigovor okrivljenika je bespredmetan.

III	Temeljem odredbe članka 140. stavak 2. Prekršajnog zakona („Narodne novine“, broj 107/2007., 39/2013.,157/2013., 110/2015., 70/2017., 118/2018. i 114/2022.), troškovi prekršajnog postupka padaju na teret proračunskih sredstava suda. 

O b r a z l o ž e n j e

1.	Grad Zagreb, Gradski ured za obnovu, izgradnju, prostorno uređenje, graditeljstvo i komunalne poslove, pod oznakom KLASA: 363-04/24-11/2298,  URBROJ: 251-10-72-9/002-25-3 izdao je 27. listopada 2025. obavezni prekršajni nalog protiv okrivljenika Juraja Smirnjaka  zbog djela prekršaja iz članka 139. Odluke o komunalnom redu, na koji nalog je okrivljenik pravodobno uložio prigovor. 
2.      	Prigovor je bespredmetan. 
2.1.  	Okrivljenik je u prigovoru naveo da moli da se obavezni prekršajni nalog odbaci ili da ga se sasluša, budući da je spremnik bio pun. Naveo je i to da do sada nije prekršajno kažnjavan i da ima vrlo malu mirovinu.
3.	Ispitujući obavezni prekršajni nalog i podneseni prigovor sud je utvrdio da je izdanim obaveznim prekršajnim nalogom povrijeđeno materijalno pravo na štetu okrivljenika, budući da djelo kako se to činjeničnim opisom u obaveznom prekršajnom nalogu okrivljeniku stavlja na teret po propisu nije prekršaj. 
3.1.	Naime, u činjeničnom opisu radnje prekršaja je navedeno da je po komunalnom redaru 6. rujna 2024. u 19,23 sati u Zagrebu, u Zrnetićevoj ulici kod kućnog broja 7, uvidom u službene kamere koje su u vlasništvu grada Zagreba utvrđeno da je iz vozila marke Seat Ibiza, registracijskih oznaka ZG 6030-EK, na površinu javne namjene nepropisno odbačen otpad, time da nije navedeno tko je odbacio isti otpad, odnosno nije navedeno da bi to bio okrivljenik, a isto tako nije razvidno o kakvoj je vrsti otpada riječ. 
3.2.	Slijedom navedenog činjenični opis radnje prekršaja u obaveznom prekršajnom nalogu ne sadržava bitna obilježja navedenog prekršaja, čime je u konkretnom slučaju pogrešno primijenjeno materijalno pravo na štetu okrivljenika pa je temeljem citiranih zakonskih odredbi valjalo odlučiti kao u izreci ove presude.
4.	S obzirom na to da je okrivljenik oslobođen optužbe, trošak prekršajnog postupka pada na teret proračunskih sredstava ovog suda. 
	
U Zagrebu 26. veljače 2026.

     Zapisničarka							         Sutkinja
Ivana Kraljić	Ožbolt							   Katarina Jurišić

	Uputa o  pravnom lijeku:
        	Protiv ove presude dopuštena je žalba u roku od 8 dana od dana dostave prijepisa presude. Žalba se podnosi Općinskom prekršajnom sudu u Zagrebu, na adresu Zagreb, Avenija Dubrovnik 8, u dva primjerka, a o žalbi odlučuje Visoki prekršajni sud Republike Hrvatske.   

Dostavna naredba:
1. okrivljenik: Juraj Smirnjak, Gornje Padine 8A, 10090 Zagreb
2. tužitelj: Grad Zagreb, Gradski ured za obnovu, izgradnju, prostorno uređenje, graditeljstvo i komunalne poslove, Sigetje 2, Zagreb

